Тема спорт - Григор: Не знам какво да очаквам от Кириос
Григор: Не знам какво да очаквам от Кириос
21-01-2018 Тема спорт
Австралиецът отказа двойките, мечтае за титла на сингъл
Григор Димитров призна, че е позагубил увереността си, когато играе срещу Ник Кириос. Българинът имаше две победи над „лошото момче“ от Австралия до януари, когато първата ракета на домакините го детронира в Бризбейн. Тогава 17-ият в света приложи малко от мръсните си номера, за да разконцентрира Димитров и стратегията му сработи. Затова хасковлията не е сигурен какво да очаква от мача си с Ник днес.
„Срещу него никога не знаеш какво ще последва. В първия сет от онзи мач държах всичко под контрол. Играех много добър тенис и изградих солидни точки. А във втория и третия сет всичко това изчезна просто така – припомни си Григор. – Дори след загубената втора част си мислех, че имам шансове, но се оказа невъзможно да направя нещо. Сякаш изпуснах мач, който държах в ръцете си.“
Причината за срива тогава беше подла тактика на Кириос, която нямаше много общо с прочутия феърплей в тениса. Скандалджията умишлено пропускаше някои топки, а други забиваше с все сила в полето на Димитров. Българинът не успя да запази спокойствието си и се изнерви, като се поведе по играта на противника и също заложи на рискови изпълнения, които доведоха до куп грешки и срив в самочувствието му.
Впоследствие Кириос грабна титлата, а след пристигането си в Мелбърн показа, че е готов отново да използва психологически трикове. От това си изпати Жо-Вифлед Цонга, който с изумление гледаше как австралиецът тича към мрежата и се връща назад, вместо да посреща сервисите му.
„Какво правех на мрежата ли? Не знам, просто исках да видя какво става там“, отговори особнякът на въпрос след мача. Но номерата му може да го лишат от подкрепата на родната публика.
Кириос успя да се „сдобри“ с феновете след титлата в Бризбейн, но още в първия мач в Мелбърн се въвлече в кавга със зрител. Във втория кръг пък бе провокиран от млад фен, който реши да си направи селфи докато овиква тенисиста със странни звуци. Ник успя да игнорира наглеца, който бе изведен от трибуните. В третия кръг обаче стана обект на вниманието на агитка от 7-8 души, скандиращи „Лошо момче, лошо момче, какво ще правиш, когато дойдат за теб?“.
Австралийските медии се опитват да настроят публиката благосклонно към Кириос със заглавия „Да дадем шанс на Ник“. Асът на домакините пък показа, че явно гледа сериозно на турнира. Той се отказа от надпреварата на двойки, за да се съсредоточи върху „спечелването на титлата на сингъл“.
„Защо, по дяволите, трябва да играя двойки? Краката ми тежат след часовете на 50-градусовата жега – заяви Кириос. – След Цонга беше тежко. Бях изпълнен с адреналин, а това изтощава много.“
Също като Григор Кириос е наясно, че задачата му на осминафиналите е сред най-трудните.
„Очаквам още по-тежък мач. Той обича петсетовите битки, на него му дай маратони – смята Лошото момче. – Бил е тук и преди и се е справял много добре. Но аз не мисля за трудностите предварително, чакам ги да дойдат. Виждам, че нивото, което ми трябва, е налице.“